Temeljem članka 32. Statuta Općine Sv. Lovreč („Službene novine Istarske županije br 7/09, Službene novine Općine Sv. Lovreč br. 2/13, 4/13- pročišćeni tekst i 4/14), Općinsko vijeće Općine Sv. Lovreč donosi

**O D L U K U**

**o utvrđivanju kriterija za dodjelu stipendija**

**Članak 1.**

Ovom Odlukom utvrđuju se uvjeti i kriteriji za stjecanje prava na dodjelu stipendija, postupak dodjele stipendija, visina i broj stipendija te prava i obveze korisnika stipendija na području Općine Sv. Lovreč.

**Članak 2.**

U Proračunu Općine Sv. Lovreč osiguravaju se sredstva za ukupno 10 redovitih stipendija koje dodjeljuje Općina Sv. Lovreč od kojih u pravilu po dvije (2) stipendije za svaku godinu studija.

**Članak 3.**

Visina stipendije za studente iznosi 800,00 kuna mjesečno.

**Članak 4.**

Stipendija se odobrava za period trajanja obrazovnog programa - sveučilišnog studija (preddiplomskog, diplomskog te integriranog preddiplomskog i diplomskog) i stručnog studija (preddiplomskog stručnog i specijalističkog diplomskog stručnog).

Ukoliko tijekom primanja stipendije stipendist promjeni obrazovnu ustanovu, pravo na stipendiju ostvaruje samo u slučaju upisa u narednu studijsku godinu.

Isplata stipendija vrši se mjesečno od 1. rujna do 30. lipnja.

Tijekom srpnja i kolovoza stipendija se ne isplaćuje.

Isplata se obavlja putem žiro računa stipendiste jedne od poslovnih banaka.

**Članak 5.**

Pravo na stipendiju imaju redovni studenti s prebivalištem na području Općine Sv. Lovreč.

Pravo na stipendiju mogu ostvariti studenti koji ne primaju stipendiju iz drugih izvora. U slučaju da ostvare pravo na drugu stipendiju, gube pravo na stipendiju Općine Sv. Lovreč.

**Članak 6.**

Molba za dodjelu stipendije podnosi se Jedinstvenom upravnom odjelu Općine Sv. Lovreč na način i u roku koji su utvrđeni Oglasom za dodjelu stipendija objavljenim na oglasnoj ploči i službenoj web stranici Općine Sv. Lovreč (www.sveti-lovrec.hr).

Stipendisti moraju temeljem Oglasa iz stavka 1. ovoga članka dostaviti:

- potvrdu o upisu u narednu studijsku godinu, kojom kod studenata mora biti utvrđeno koja je studijska godina upisana,

- potvrdu o prosjeku ocjena prethodne godine školovanja, odnosno prosjeku ocjena s cjelokupnog studija, koja kod studenata mora sadržavati i broj stečenih ECTS bodova,

- izjavu o neprimanju stipendije iz drugih izvora,

- izjavu o prebivalištu i stvarnom mjestu boravka te

- izjavu da domaćinstvo studenta nema dugovanja prema Općini Sv. Lovreč po bilo kojoj osnovi.

Ukoliko visokoškolska ustanova koju pohađa student - stipendist ne postavlja nikakve uvjete za upis u narednu studijsku godinu, student mora u prethodnoj studijskoj godini skupiti najmanje 30 ECTS bodova kako bi imao pravo na daljnje primanje stipendije.

**Članak 7**.

Na temelju kriterija određenih ovom Odlukom, molbe za dodjelu stipendija rješava Jedinstveni upravni odjel Općine Sv. Lovreč, tako što izrađuje rang listu studenata te objavljuje Rezultate Oglasa za dodjelu stipendija na službenoj web stranici Općine Sv. Lovreč (www.sveti-lovrec.hr).

**Članak 8.**

Na osnovu rezultata iz prethodnog članka Jedinstveni upravni odjel Općine Sv. Lovreč donosi rješenje o odobrenoj stipendiji studentu, odnosno o odbijanju molbe za dodjelu stipendije, te ga dostavlja podnositelju molbe za dodjelu stipendije.

Na Rješenje iz stavka 1. ovoga članka student (odnosno roditelj ili staratelj) ima pravo žalbe koja se podnosi Upravnom odjelu za decentralizaciju, lokalnu i područnu (regionalnu) samoupravu, prostorno uređenje i gradnju Istarske županije, u roku od petnaest (15) dana od dana primitka Rješenja.

**Članak 9.**

Sa studentima kojima je odobrena stipendija zaključuje se Ugovor o pravima i obvezama između stipenditora i stipendista.

Ugovor iz stavka 1. ovog članka u ime Općine Sv. Lovreč potpisuje Općinski načelnik, a u ime stipendiste sam stipendist odnosno njegov roditelj ili staratelj ukoliko stipendist nije navršio 18 godina.

**Članak 10.**

Kriteriji bodovanja su slijedeći:

A) Uspjeh u prethodnoj godini školovanja, odnosno uspjeh na studiju:

|  |  |
| --- | --- |
| **Prosjek ocjena** | **Bodovi** |
| 3,50 – 3,99 | 50 |
| 4,00 - 4,24 | 60 |
| 4,25 – 4,49 | 70 |
| 4,50 – 4,74 | 80 |
| 4,75 – 4,90 | 90 |
| 4,90 – 5,00 | 100 |

B) Upisana godina studija:

|  |  |
| --- | --- |
| prva godina | 30 |
| druga godina | 40 |
| treća godina | 50 |
| četvrta godina | 60 |
| Peta godina | 70 |

C) Upisan studij za zanimanja:

|  |  |
| --- | --- |
| agronomija, arhitektura, građevinarstvo, strojarstvo, elektrotehnika, medicina, dentalna medicina, sestrinstvo, fizioterapija, rehabilitacija, logopedija, socijalni rad, glazbena pedagogija, predškolski odgoj, učitelj razredne nastave, kineziologija te nastavnički smjer za engleski jezik, fiziku, biologiju, kemiju, matematiku, informatiku i geografiju | 30 |

D) Postignut uspjeh na natjecanjima u znanju ili sportu tijekom prethodne školske godine:

|  |  |
| --- | --- |
| sudjelovanje na županijskom natjecanju | 10 |
| osvojeno 1.-3. mjesta na županijskom natjecanju | 20 |
| sudjelovanje na državnom natjecanju | 30 |
| osvojeno 1.-3. mjesta na državnom natjecanju | 40 |
| sudjelovanje na međunarodnom natjecanju kao državni predstavnik | 50 |

Pravo na bodove iz ove točke stiče se samo po jednoj osnovi.

E) Posebne okolnosti:

|  |  |
| --- | --- |
| redovno školovanje člana obitelji izvan mjesta prebivališta roditelja (po svakom članu) | 15 |
| učešće roditelja u Domovinskom ratu | 15 |
| smještaj u podstanarstvu | 20 |
| obitelj s dvoje i više djece predškolskog uzrasta | 30 |
| invaliditet od 80% i više ili teška bolest studenta koja smanjuje radnu sposobnost | 15 |
| invaliditet od 80% i više ili teška bolest člana obitelji studenta koja smanjuje radnu sposobnost ili psihičko i socijalno funkcioniranje obitelji | 30 |
| samohrani roditelj | 30 |
| korisnik zajamčene minimalne naknade | 50 |

**Članak 11.**

Pravo na dobivanje stipendije ostvaruje student koji na temelju kriterija iz članka 10. sakupi 100 i više bodova.

Stipendija se neće isplaćivati ukoliko domaćinstvo studenta ima dugovanja spram Općine Sv. Lovreč po bilo kojoj osnovi.

**Članak 12.**

Studenti, kojima je stipendija odobrena i koji sklapaju Ugovor o pravima i obvezama između stipenditora i stipendista, imat će obvezu da nakon uspješno završenog studija, zasnuju radni odnos na području Općine Sv. Lovreč, ukoliko za njegovu struku ima potrebe, te da na tom radu provedu najmanje godinu dana

Stipendist se obvezuje, na zahtjev Općine Sv. Lovreč, svojim dobrovoljnim radom učestvovati u humanitarnim, ekološkim, odgojno-obrazovnim, sportsko-rekreacijskim, kulturnim te istraživačko-analitičkim programima i aktivnostima koje organizira Općina Sv. Lovreč.

**Članak 13.**

Stipendist se obvezuje vratiti Općini Sv. Lovreč cjelokupan iznos isplaćenih stipendija u roku od dvije (2) godine, u slijedećim slučajevima:

 ako samovoljno prekine studij,

 ako ne završi studij u roku predviđenom Ugovorom o pravima i obvezama između stipenditora i stipendista,

 ako se ne zaposli na području općine Sv. Lovreč u roku od godine dana, iako za njegovu struku ima potrebe na tom području, a da nije ni pokušao ili ako nakon zasnivanja radnog odnosa na području općine Sv. Lovreč, na tom radnom mjestu ne provede najmanje godinu dana

U slučaju da stipendist nakon uspješno završenog školovanja, odnosno studija ne zasnuje radni odnos na području općine Sv. Lovreč, iako je sudjelovao na javnom natječaju ili oglasu, oslobađa se obveze vraćanja stipendije.

**Članak 14.**

Za provođenje ove Odluke zadužuje se Jedinstveni upravni odjel Općine Sv. Lovreč.

**Članak 15.**

Ova će se Odluka objaviti u „Službenim novinama Općine Sv. Lovreč“, a stupa na snagu 01. siječnja 2020. godine.

KLASA: 604-01/19-01/1

URBROJ: 2167/04-02-19-1

Sv. Lovreč Pazenatički, 06. prosinca 2019.

OPĆINSKO VIJEĆE OPĆINE SV. LOVREČ

PREDSJEDNIK OPĆINSKOG VIJEĆA

Adriano Palman, v.r.